khistorydata/jeongjo-sjw-relations huggingface dataset:
정조 16년 · 목
敎曰凡係園所苟涉民弊雖細莫敢放過卽諸臣之所知年前李運行家山以新邑鄕校之建設累代墳冢遷移也特命收用況局外不遠地有進士李溶者父母及叔及至親族山之七冢遠過百年內外而渠以貧窮寒士自辦營移云而不告於官故官亦不能助給事役之需近始聞而知之到今雖難追給物力此儒曾於泮試屢占不但知名且其家世卽聞族自朝家收用無所不可此意宜令銓官知之今番因植木聞之自細藍坪至下柳川己酉秋奉輿時治道後卽命許民耕作而每年爲輦路田主不敢播食而官則以不屬於公土亦不許減稅云不墾之土應惟正之稅者是豈無使一夫不獲之本意乎亦宜令該曹該道知此意蠲其賦卿旣主管園務以此傳敎分付吏戶堂畿伯事令備卽傳于左相
정조 16년 · 강
命咸陽等郡內寺奴貢綿布從願代納
정조 16년 · 목
敎曰昨年以內寺奴婢釐正事別下飭敎令諸道査正狀聞而以北道狀啓之尙未來到未免踰歲當自廟堂從後回啓稟處其中嶺南之咸陽等山郡奴貢木之以布代納一款須卽處分然後可以決定無論布與錢從民願先擧行後狀聞事令廟堂分付
정조 16년 · 강
敍前執義沈能翼前掌令鄭景祚前持平徐有沂前正言鄭來百
정조 16년 · 목
承旨以同罪未敍提稟也
정조 16년 · 강
勘放時囚韓永逵權道性徒配蔡顯一于平山府金最煥于韓山郡流金熙采于蔚山府
정조 16년 · 목
義禁府啓言韓永逵擧措顚錯罪杖八十收贖奪告身三等放送蔡顯一權道性金最煥等還穀反作罪竝告身盡行追奪五年禁錮徒三年定配金熙采誣告人加三等罪杖一百收贖告身盡行追奪蔚山府流三千里各定配所押送允之敎以金熙采外如有公議各減一等該府以永逵最煥功減一等道性親年七十八歲定配收贖啓允之
정조 16년 · 강
命湖南諸邑留庫還餉加分三萬石
정조 16년 · 목
全羅監司鄭民始以列邑民情方當課農之時種子農糧無以支繼狀請加分敎以依狀請施行
정조 16년 · 강
御春塘臺行武藝廳夏等試射
정조 16년 · 목
看勢將校壯勇衛嘉善高龍得柳葉箭邊四中正憲金得源貫一中邊二中加資嘉善任慶麗貫一中邊二中邊將除授武藝廳張彥緯柳葉箭貫一中邊三中直赴殿試金大行梁洙賢金國平邊三中竝直赴會試
정조 16년 · 강
遞承旨趙尙鎭柳文養以金憙趙心泰代之竝前望也
정조 16년 · 목
敎曰以不爲仕進雖己出牌聞有實恙右承旨柳文養許遞都承旨趙尙鎭亦然云許遞前望單子入之待下批牌招察任
정조 16년 · 강
有政吏曹判書金思穆參議徐邁修兵曹判書李秉模進
정조 16년 · 목
以林蓍喆爲大司諫姜忱爲執義朴宗來爲校理宋翼孝爲修撰鄭來百爲副修撰黃仁燾爲三登縣令申在雖爲連山縣監安廷鐸爲陽城縣監洪聖淵姜五成爲副總管
정조 16년 · 강
召見前平安兵使李漢豐于重熙堂
정조 16년 · 목
予謂漢豐曰向來以六兩遠射人使之上送矣鄕亦不能得送近來西關武技從可驗也漢豐曰至若二百步遠射人猝難募得矣且今西關人心擧皆貴文賤武故臣於武技多般勸奬而終未見其效矣予曰西民之貴文賤武抑其勢也若得文科則雖如兼史等職人皆爲之而至於武科多未入仕可謂利害懸殊今於武技人豈樂爲哉此不可不一番變通先自鄕等須思端本之道也漢豐曰當初別付料廣額旣出於慰悅渠輩之意而渠輩今反如入死地此不可不釐正矣予曰此則及非朝家爲渠輩之意筵退後更問其事實後日登對時稟定可也
정조 16년 · 강
禮曹以咸興永興兩本宮攝行酌獻禮吉日擇啓
정조 16년 · 목
該曹啓言咸興本宮酌獻禮閏四月初六日爲吉永興本宮酌獻禮同月十六日爲吉請以此知委擧行允之
정조 16년 · 강
命十六日儒生殿講時兼行文臣殿講武臣試射
정조 16년 · 목
政院以來十六日儒生殿講處所稟啓敎曰專經文臣殿講及專經武臣試射堂上堂下武臣朔試射同日設行處所春塘臺爲之武臣堂上試射久未爲之今番欲爲同爲試取而今朔非秀朔也只當以付祿者應試然則射員必當數少堂上武臣則無論士夫中庶願赴者捧擧案別試柳葉箭一巡優等者論賞以此令兵曹知委
정조 16년 · 강
命軍威縣失火民戶拔例願恤
정조 16년 · 목
慶尙監司鄭大容以該縣民家二十一戶失火延燒啓聞敎曰方春失所極爲矜惻拔例願恤畢奠接形止使之報來後狀聞事回諭
정조 16년 · 강
遺承旨詣宗廟景慕宮奉審摘奸
정조 16년 · 강
榮川郡守李勉兢陳疏賜批
정조 16년 · 목
疏略曰臣善地薄補非譴伊榮且距臣父金山任所道里便近來往相見雖使自爲之計無以出此第臣居官數月無一稱職軍額田租穀簿等諸般變通有非邑宰所得擅行不出數年必將無邑而後已豈忍爲此蓋嶺底六七邑俱有水害豐基順興等邑決而不濫醴泉禮安等邑濫而不決榮川則三川奔流未見灌漑之利每有懷襄之患東邊築隄西邊潰決今歲治田明歲掘破及至昨年大水一境如洗茫然白沙月晦之夜不火而明今欲湮水而返故道拓沙而復舊墾則雖費千夫之力難完數頃之役田主永棄而不治作者白給而不願如是而催科索賦重於大邑徵役收布倍於他氓此誠㢢郡興廢之一大機也臣參證已例撮三條之㢢效一得之愚伏願垂察其一日軍額之兼役也本郡壬子式戶總爲三千二百八十三戶內除僧戶女獨戶病廢巫女柳匠等戶則不過爲二千七百餘戶而朝官班族一千二百餘戶內奴寺奴校院奴驛奴私奴六百餘戶忠衛業武校生三班官屬席匠等三百餘戶計其餘數良丁應役之戶不過爲五百戶零而成籍之後又不知幾戶流亡幾戶故絕大略計之殆不及五百戶本邑軍額則京司上納騎步兵七百五名砲保禁御營保合二百八十名司饔院匠人保八十一名均役廳選武保六十名禁軍保袱直扈輦保內吹保樂工保等名色又爲三十八名水營下納水軍武學二百七十一名收布都數爲一千四百三十五名其他樂工巫女奴婢義僧等上納不在此數禁御營上番軍資裝保竝一百五十名束伍步軍保人竝一千一百三十名內半良半賤良軍爲五百六十五名馬隊元軍保人竝一百九十四名兩山烽燧軍二百四名醫生保人一百五十名鄕校假屬四十名賜額書院假屬二十名史庫軍及刻手保人二十五名此則或有收布或有立役而都數爲一千三百四十八名皆以良人充定通計收布軍之數合爲二千七百八十三名今以五百戶良丁應二千七百八十餘名之役雖戶出五丁尙多不足之數故軍額虛錄三居其二白骨而責十年之布黃口而兼數三之役貧富俱困家餘鼎鐺者無幾矣今當步兵收布之日畢竟未收多至四五百金而期限已過督關連下不得已成給陳省迫送色吏空手上京出債充納故今年價布色吏明年必差倉色倉吏何嘗有應下沾漑之資哉特使之盜竊幻弄以償其債耳議者以爲民戶必有漏丁或爲里任之隱蔽奸吏之操縱而不之察也此則有不然者時仕將校守直校生太半名係於軍案蓋其襁褓時充定入屬之後不得閑丁代疤終未頉下歲納身布此而猶然殘民可知甚至吏輩之方帶該色預受情錢而無人可充以渠名編於軍案者亦有數人果有漏丁必無是矣伏願特命量宜裁度可以減額者減之不可減者無論本道他道限千名移定以紓危迫之患焉其二曰田租之白徵也本邑報災覆沙最多每近數百結昨年爲五百六十餘結而綿田與內災不入其中沙患之甚蓋可推知粵自戊戌以來新爲定式覆沙災頉明年必以還起載錄雖永無田形草菜成林之地必以今沙懸頉竝當年之災其數不得不多營門疑其濫報也逐年剋削其數亦不得不多於是乎未免白徵戊戌以後舊沙爲七十結零昨年覆沙永不可耕墾者大略爲百結之數足可開墾而力不能者又不知爲幾百結若至今秋以四五百結懸錄則營門必大加減削明年白徵之十倍於前可以預科議者以爲覆沙還起易爲吏輩之囊橐必以還起載錄今沙懸頉然後可無此患此有不然者設有把束之遺滞寧失於民不愈於白徵之招怨乎臣竊聞中廟朝高荊山出按嶺東以土磽田荒具狀上聞得隨起隨稅本邑沙患殆非嶺東之比伏願特命掌賦之臣行會本道從實懸頉其三曰代穀作錢之弊嶺南單穀代捧無邑不然本邑尤甚歉歲有代捧之命則必捧單代穀其後雖値豐歲更不還作本色溯考穀簿則太代單租爲八千六百四十石零豆代單租爲一千一百十石零小米代單粟爲二千七百八十石零曺上營上簿則皆以本穀會錄而本邑倉儲則皆以代穀出納夫還穀法例何等嚴重則穀簿之相左至於一萬二千餘石之多已極寒心而比年以來本曹大小米作錢爲七千餘石會簿旣錄本色發賣亦責原價當初受食與代納皆民所爲到今追徵於渠非冤但旣往之事不自知非目下之急必皆齎咨今若還作本色則其勢末由因舊掩置則必貽久遠之弊此不可不變通議者以爲經用所關不可輕易議到此有不然者殿下御極以來損上益下之德藹然於八城之中今於榮民獨不可奉揚仁化之萬一乎昨年京試官臣徐榮輔奉命本道以豐基順興兩邑代穀事歸奏特下時存穀作錢之令兩邑之民至今鼓舞伏願特命道臣依兩邑例無論留庫分給停捧條一竝以時存穀改錄以除無窮之弊焉本邑弊端可以自營門變通者臣方往復道臣以講矯捄之策不敢縷縷瀆擾至於此三者道臣未可擅行者伏願亟賜處分批以惟予寤寐夙宵一念如結者卽小民也聞一弊知一瘼必欲蘇改而後已非曰一一中窽後之視今者亦必有恕此苦心血誠者今番閣臣奉命之行幾徧踏嶠南及其還朝也先問南民之休戚取其中易矯而不難方便之數件事別出擧條使之行會該道際見爾疏卽行會中一事以五百餘殘戶應近三千軍役以萬餘包單代責數甲倍本色莫曰見牛未見羊此而恝視其可曰榮郡有芻牧之人乎然非邑倅所可擅便則爾安得不陳籲朝廷可謂不負特補卽令廟堂回啓稟處田結白徵事許令度支之臣詳問道伯俾卽狀聞爾旣出自邇列勿鄙吏事務益盡心於賙飢濟窮之政
정조 16년 · 강
命湖西還穀限一萬三千石加分
정조 16년 · 목
該監司朴天衡狀啓以爲農務方殷民情切急請應加分外各樣還軍餉及濟民穀補還留庫中限一萬三千石特許加分敎以依狀請施行
정조 16년 · 강
壯勇營進中日試射沒技別單
정조 16년 · 목
武藝別監李恒載鳥銃貫一中邊二中兒馬帖一隻賜給
정조 16년 · 강
命兵判及三營將臣竝記過武臣試射退行於一兩日後
정조 16년 · 목
敎曰今番武臣堂上以上之特令赴試豈爲觀瞻意在奬藝在朝廷美事在渠輩盛擧義當跛躃皆聳癃老爭赴而觀此結束色先捧之擧案尙未滿千數是豈昨日申飭之意乎況軫念渠輩戎裝之未及如式措備閑散之類至令除筒箇及笠餙則雜歧堂上之遺漏姑無論邊禦以上元在京者亦多不參此亦紀綱所在兵曹判書三營將臣爲先記過漢城判尹及軍士房承旨事過後拿問勘罪斷不可已明日試射退行於一兩日後以此意更爲申飭此試射旣退行付祿堂上武臣專經及時任堂下武臣試射專經文臣日次儒生殿講一體退定事分付如是申飭之後在京稱在外者令兵曹査出分付畿營使卽趁期應試
정조 16년 · 강
命嶺南還穀應加分外量宜加分
정조 16년 · 목
該監司鄭大容狀啓以爲還穀法意甚嚴典守之道不容少忽故據法防塞曾不撓改矣見今農務方殷而邑報民狀不勝紛紜若一切膠守無所闊狹則非所以恤民之意請參量許題敎以稍近之湖西已後時敻越之嶺南尤可謂太後時此事他事稽忽若此道伯不讀孟子乎後勿如是玩愒所請加分依施事回諭
정조 16년 · 강
命抄啓文臣金履載放送
정조 16년 · 목
義禁府以履載置之府中公廨盡誦孟子啓有是命
정조 16년 · 강
特放金甲島圍籬安置罪人金文淳沈煥之李冕膺等
정조 16년 · 목
因禁府都事金基豊押付狀啓敎以語到而念及未免七情之發不中節非故犯人孰不知特以筵敎必轉聞況有在筵躬聽者則啓語之不審厥罪不輕故耳然除非黨逆則伊日處分予亦知其過當向來堂疏之不以爲不是者此也竝特爲放送事分付○禁府以金甲島圍籬安置罪人金文淳沈煥之李冕膺撤圍籬放送事分付該道道臣啓
정조 16년 · 강
命連源察訪李顯秀拿處
정조 16년 · 목
備局啓言延豊縣安富驛失火民人摘奸宣傳官李馨秀書啓啓回啓之命矣取見其書啓則以爲本驛燒燼民家今始結構者爲七八戶其餘則今月內似可畢構入接而該縣監金弘道元恤典之米穀分給法意有在則雖有本邑已例以租代給極爲可駭連源察訪李顯秀一無顧恤云矣該察訪之全不顧恤極爲可駭請爲先拿問重勘恤典米之以租代給雖曰邑列當此許多戶失所之時該縣監之因循此例已極不審而準折與否亦未可知査問該道待報來稟處允之敎曰該察訪拿處之代令該曹今日政作窠各別擇擬以入待下批仍令當日下送
정조 16년 · 강
命榮川單代穀作錢之弊道伯詳査狀聞後稟處
정조 16년 · 목
備局啓言榮川郡守李勉兢上疏有回啓稟處之命矣取見其疏本則軍額之移送也災結之白徵也單代穀作錢之弊也軍額移定及災結永頉事纔因奉命閣臣李晚秀筵奏行會道臣使之具意見馳啓而至於穀作錢一事此非爲經用蓋因穀多之弊一從民邑之願許令作錢者原疏中經用云云似未悉朝廷本意而單代之數至於此多且旣登徹則決不可仍置而其在重糴法之道不可以該倅之疏直爲決處請關問道臣更爲詳査狀聞後稟處允之
정조 16년 · 강
還下政院請罪禁堂啓辭
정조 16년 · 목
政院啓言莫嚴者國法也莫重者臺啓也今此金文淳等兩司合啓未收殺之前遽下特放之命而執法之官無一言循例擧行殊非嚴國法而重臺啓之意請該府堂上從重推考
정조 16년 · 강
以洪聖淵爲大司諫崔履亨爲持平竝前望也
정조 16년 · 목
以洪樂恒爲執義張錫胤沈鏗爲掌令閔師宣爲持平柳誨爲正言鄭東觀爲校理沈能翼爲副校理金翰東爲修撰李景溟朴師默爲副修撰李溶爲童蒙敎官初仕也鄭東愼爲連源察訪
정조 16년 · 강
兩司前啓金文淳等事停啓大司諫洪聖淵持平崔履亨進
정조 16년 · 강
罷大司諫洪聖淵職仍命永拔於金吾諫長之望
정조 16년 · 목
敎曰一日之內擧措之首尾顚錯雖謂之辱朝廷可也莫曰素乏商量顧其職則議讞也耳目也前同義禁行大司諫洪聖淵分付銓曹永拔金吾諫長之望仍施罷職之典
정조 16년 · 강
召見禮曹判書徐浩修于重熙堂命咸興永興兩本宮行祭後濬源殿亦爲一體行祭
정조 16년 · 목
敎曰今番禮判北道陵奉審之行兩本宮旣有行祭之擧濬源殿一體設行以此分付
정조 16년 · 강
命譯官洪仁福加資日官池景喆相當職調用
정조 16년 · 목
禮曹判書徐浩修以觀象監提調啓言再昨年皇曆齎咨官洪仁福購納律曆淵源一秩於本監昨年冬至使帶去本監官員池景喆貿納儀器二坐於本監多費私財辛勤購來恐不可無紀勞之道但書籍則卷數甚多儀器則坐數旣少似當分等論賞矣敎以洪仁福依例加資池景喆相當職調用
정조 16년 · 강
命承旨申獻朝遞差持平崔履亨罷職禁府都事朴宗明拿處
정조 16년 · 목
敎曰該府之放倒格例姑舍是前夕旣捧傳旨翌早反請問備無異於自其手捧入自其口論斥其爲擧措之橫決不啻若向來銓官之手不從目求之銀臺六房故事有是例乎否乎初欲嚴處今聞該房適非坐直云然則容有可恕再昨日坐直下位承旨遞差該堂雖以夜深睡濃臺啓方張與否未能致察爲說云而都事之受而來呈亦甚駭然當該當直都事令該府拿問嚴處一府同僚例有互推之法則況他司乎身爲掌憲之任目擊無前之該擧不敢出一口氣乃反約與呼停如許臺體前所未聞昨日詣臺憲臣亦爲罷職
정조 16년 · 강
還給承旨趙衍德金孝建等疏本罷孝建職重推衍德
정조 16년 · 목
聯疏略曰以金文淳等放送不善擧行事至有右副承旨申獻朝遞差之命臣衍德旣是伊日伴直則同罪倖逭有關廉防臣孝建該府草記捧入於昨日仕進之後論其所失責在該房臣等今於僚員被罪俱不可晏然仍冒陳章徑出伏乞亟遞臣等之職仍治擅離之罪敎曰朝筵聞之捧納者申獻朝也院啓者金孝建也云今又覺之捧傳旨雖獻朝捧草記卽孝建然則孝建可謂兩罪俱發孝建罷職趙衍德之以獻朝右位替當引義極爲不緊若此則孝建之右位承宣皆將徑出乎右承旨趙衍德從重推考原疏還給牌招察任承旨有闕之代前望單子入之待下批亦爲牌招察任
정조 16년 · 강
獻納朴瑞源上疏賜批
정조 16년 · 목
疏略曰臣於前禁堂洪聖淵事有不勝駭惋者凡罪謫之名在臺啓則雖有放送之特敎該府不得循例擧行自是不易之典而噫彼聖淵渠是何人乃敢無難破壞半夜倉卒汲汲草記有若尋常疏釋按例行會者然始雖諉之矇然終必覺其爲罪而及夫移拜諫長揚揚詣臺容易停啓藉曰堂堂正論渠何敢抗顏於立落之間乎此路一開此習不懲則其爲後弊有不可言論其罪失合置重典至於憲臺雖曰新入言地未諳臺體亦豈不知諫僚擧措之萬萬駭悖而甘與同事了無一言則其失職大矣亦不可罷職薄勘而止臣謂前大司諫洪聖淵亟施竄配之典前持平崔履亨亦命削黜宜矣雖以承宣言之見此無前之變怪所當據例斥退而始也恬然捧納終焉費辭請勘擧措顚倒當該承旨加施譴削之典在院承旨一竝罷職斷不可已也批以洪聖淵事罷職當已拔望足矣崔履亨事鄕人似不識合啓之體重豈必加罪乎當該承旨譴削在院承旨罷職事申獻朝之旣捧傳旨又參啓辭與金孝建之草記捧入啓辭自爲別無區別依施近來臺風雖曰自壞所惜者不易之格例在院承旨之譴罷烏可免乎亦爲依施
정조 16년 · 강
承旨申者陳疏命還給
정조 16년 · 목
疏略曰卽見獻納朴瑞源到院疏則以金吾草記捧納事大加論斥不能據例退送之罪臣亦難免忙陳短章徑出禁扄伏乞鐫削臣職名敎以已處分還給前望單子入之待下批牌招推移入直
정조 16년 · 강
罷承旨趙心泰趙▣德申耆以李亨元徐有秉徐榮輔李鼎揆李晚秀爲承旨竝前望也
정조 16년 · 강
正言柳誨上疏賜批
정조 16년 · 목
疏略曰日昨金文淳等特放之命乃在於合啓方張之時而噫彼禁堂不念臺啓之至重初不覆難容易擧行事未前有特旨譴罷實有罪重罰輕之歎雖以憲臺言之旣已承召詣闕則宜有駁正之論而非但默無一言乃反苟同於停啓之議朝紙一播人皆嗤點臣謂當該禁堂施以削職之典昨日停啓憲臺亦施刊版之典斷不可己也筵席嚴秘實非外廷之臣所可詳聞者而伏見伊時金文淳等處分傳敎其關係之深重灼然可知而押付之都事纔還全釋之恩旨遽降荐棘之罪名何等嚴重而乍到旋放有若輕罪者然施措之顚倒刑政之乖當豈細故也哉臣謂還寢金文淳等放還之命宜矣批以洪聖淵崔履亨事便成舊紙之謄傳迄可休矣金文淳等放送還寢事莫曰顚倒顚倒之中自有權衡爾其勿辭察職
정조 16년 · 강
正言柳星漢上疏賜批
정조 16년 · 목
疏略曰爲學之工不進則必退帝王與臣庶無異經筵之設置所以資修身而出治也我殿下天賦卓越聖學高明雖不待乎開卷講義而經傳之不可須臾去身猶茶飯之不可一日廢也臣伏聞近日殿下罕御經筵筵臣之文學德行皆不足以仰副聖心則有以致此莫非群下之罪而人各有一長捨其短而取其長則安知無分寸之益也此或別有微意而然耶臣雖未詳其所以然而亦恐有不必然者因噎而廢食以殿下之聖明豈不念其不可也況我列聖朝家學四百年規模皆在於是則其事又重且大矣前人之陳談常語鎭日燖煴雖似無甚有益而丁酉以後十六年治平皆殿下前日讀書之效也其裨補之不可誣如是矣臣昨日伏讀聖敎中未免七情之發不中節之敎臣不勝欽歎之至此易所謂不遠復也事屬旣往何傷之有方今春秋鼎盛聖學日進其所以資之深而養之厚者無過於經筵若盡復故事頻接儒臣日講治心養性應事接物之道則其言雖無新奇可聽而要之學堯舜事業也其不以應文備例而必以誠實亦在乎殿下耳切於日用成就德性豈其淺淺哉旣知之矣而又求其至旣行之矣而又求其極切磋磨礲維持歲月則沈潛純熟本源中正發之爲平順臨事從容處置得當喜怒不差刑賞允協使人心悅服必有不期然而然者矣臣又伏聞街巷所傳倡優䙝近駕前女樂雜入禁苑此雖細節亦不能無累大德之慮此等處亦不可闊略以我殿下聖德偶未及照檢耶伏願亟設經筵以責來效益懋進德焉臣本以無似猥叨見職前後無一匡救之語慚負聖恩無地自容伏願亟賜鐫改批以上款事謂有微意則其所以然似必默會豈可曰不必然此非因此忽彼自有裁量者存外此敷陳言皆由中文不餙外可謂近來無此作但可供一笑者爾所謂卷傳中第二條自夫丙申有依俙髣髴於似此豪華則上款所云經筵之所以然何從而登於爾疏乎爾其勿辭從速察職
정조 16년 · 목
以洪秀輔爲大司諫李身晦爲執義李之英金禧燮爲掌令高廷憲鄭毅祚爲持平李魯述爲校理李太亨爲副校理姜忱爲副修撰鄭昌順爲判義禁具庠爲知義禁李漢豐李洪載爲同義禁朴宗厚爲晉州牧使
정조 16년 · 강
配雲山前郡守蔡顯九于海南縣
정조 16년 · 목
刑曹啓言因平安監司洪良浩狀本雲山前郡守蔡顯九幻穀取剩錢自本曹徵給該道後草記以爲照法嚴勘事命下矣蔡顯九所用錢三百九十二兩五錢今已畢捧所當照法嚴勘而係是朝官請令義禁府處之敎曰分付該府拿囚後取考本律草記勘放功議區別減等○禁府以蔡顯九無功議杖一百收贖告身盡行追奪海南縣流三千里定配啓
정조 16년 · 강
命梨洞萬戶都啓衫加資
정조 16년 · 목
南兵使李仁秀狀啓以爲梨洞萬戶都啓衫自辦物力五朔董役公廨之新建者九十間其餘軍物修補與新備者亦爲不少合有激勸之典請令該曹稟處敎曰殘鎭邊將如是自備極爲可嘉何待回啓特爲加資事分付該曹仍爲回論
정조 16년 · 강
飭湖西伯朴天衡寺奴良賤疑晦之類務加査定仍命淸安縣監洪述祖待秋成拿處
정조 16년 · 목
該監司狀啓以爲鎭川金召史等寺奴委折詳査決給事判下矣以陰城縣監申大羽別定査官使之査報而不敢專委於査官久遠帳籍一益取來躬執査閱則蓋此金召史之爲良爲賤專在於其母之爲朴承先已出與收養二者之間故金召史之母朴召史之年歲考之帳籍則二式以辛巳生懸錄一式以辛未生懸錄若謂之辛巳生則承先之子萬徵生於辛巳若謂之辛未生則承先之子英萬又生於辛未一年之內豈有生男而又生女之理乎雙胎男女一年再產世或有之此是千萬人中一人久遠之事不可以此勒定而若是他妾之所產則他妾所產非寺婢也以此推之所謂朴召史之不爲朴承先已出者斷然無疑混入推刷烏得無稱冤乎朴女旣已脫空則其同生尹貴已之妻亦當自在勿論之中故朴召史之同女所生四口皆爲脫給後推刷色吏韓萬雄嚴刑懲礪淸安縣監洪述祖身爲査官不能詳覈之失在所難免爲先罷默其罪狀請令攸司稟處敎曰觀此査啓跋辭煩屑莫甚猥雜無比似諧非謔欲詳反晦奏御文字事體何等嚴重則焉敢若此況地方官之誤以査官書之者亦甚不察向於繡章所論太涉情外故雖欲各以其罪罪之繡衣得以反坐而及聽之治績登聞之啓狀不惟不及前令尹遠甚乙夜丙枕添一本道憂勤矣果然此狀本足爲執跡之在契且私賑請邑所係民命休戚守令之不勝任一例闔眼猶恐護短之或歇乃及於治績荗著之淸安以可罪不可罪之罪如是論列亦可曰識按道之體乎方面體重有不可以微事勘過姑且依舊勿論此後少加淬礪振發毋抵重科事嚴飭分付而勿論帳籍所載之如何事旣現發其在爲民之意不可仍置該縣監洪述祖待秋成令該府草記後拿問處之該吏令道伯嚴刑勘配金女頉貢一款依狀請施行事分付金女如此則他女人之混錄冤枉者難保其必無來頭煩籲亦不可不念令道伯凡涉疑晦之類自營門務加査慗隨卽頉給俾無紛竸之弊事一體嚴飭
정조 16년 · 강
飭諸道道伯及沁都留守另給境內癘疫民人糊口庇身之需
정조 16년 · 목
京畿監司徐鼎修江華留守柳戇江原監司尹師國忠淸監司朴天衡黃海監司李敬一平安監司洪良浩全羅監司鄭民始慶向監司鄭大容以境內癘疫方痛死亡向差形止馳啓敎曰諸道癘氣之乍寢旋熾旣甚悶念且値農節其所顧恤之方尤宜着念貧窮者另給糊口庇身之需使病者無至捐瘠無病者得免薫染大體朝令雖若此至於細節擧行之勤慢惟在按道之臣勿以例飭看過期有濟活之實效事卽令廟堂申飭
정조 16년 · 강
命豊德陜川失大民戶拔例顧助
정조 16년 · 목
京畿監司徐鼎修以豊德府民家二十戶失火馳啓敎曰卿旣承筵敎拔例顧助畢奠接後狀聞事回論○慶尙監司鄭大容以陜川失火民家五十四戶人命燒死六名馳啓敎曰方春失所極爲矜悶拔例顧助其中殘獨戶別給米斗新還停退身役勿徵死者生前如有還上身布竝蕩減事令廟堂分付
정조 16년 · 강
放長連充軍罪人申遠夏
정조 16년 · 목
江原監司尹師國以金化縣到配罪人柳孝遠放送馳啓敎曰出於衒能情狀可惡不足深責外面觀之亦近於奉法該大將已蒙宥該營校又分揀則不可一爲一否長連充軍罪人申遠夏放送事分付
정조 16년 · 강
推箕伯洪良浩仍飭諸道及各部遺棄兒另加搜訪
정조 16년 · 목
該監司狀啓以爲平壤府遺棄兒二口擇定自願乳女給糧飼乳肅川府遺棄兒二口有願爲已子之人故給糧等節不爲擧論敎曰近來飭令稍弛諸道報來有名無實況本道荐歉而在於遐外荒土則其所採訪尤當十分致意而所登聞者如是零星道臣推考令該廳更加措辭嚴飭行會○京畿監司徐鼎修以抱川遺棄兒一口有自願收養之人依例給糧馳啓敎曰關西狀本才有飭論而本道搜訪之節亦甚懈弛如是則一部典則當束之高閣乎後勿如是之意嚴飭兩道兩道不惟如是他道亦然令該廳體嚴飭外方不惟如是各部又如是一體嚴飭事分付
정조 16년 · 강
命咸興本宮宮屬等料米一依新式分給祭監及守僕則加給一斗
정조 16년 · 목
該監司李文源狀啓以爲咸興本宮宮屬等朔料磨鍊守僕輩誦習儀式等節作爲節目以爲永久遵行之地而一本修正上送于內閣咸興本宮祭儀講習及守僕等朔料磨鍊節目一祭監一名守僕三名加設守僕二名祭廳直六名菜色一名合十三名每名每朔田米六斗自今年三月朔爲始上下如値閏朔亦爲磨鍊上下而加設守僕二名則間一朔輪回上下一十三名每朔料田未合四石十二斗一年都合米五十七石九斗北小米中逐年劃給値閏則計朔磨鍊而祭享所用小米輸運便添載以來別差主管首吏與禮吏亦爲句檢計數入庫逐朔上下一守僕必以稍解文字勤幹之人各別擇定笏記及圖式使之誦讀講習而圖式則依饌品器數作爲木小圓牌每一牌刻一種饌名又以厚油紙一張作爲祭床樣各祭享陳設之式輪回排布肄習笏記則常今熟讀期於背講使別差十日一次圖式笏記一體試講不通者從輕重笞罰必使練達通熟雖能誦能設之後十日一考之法永爲遵行勿爲間斷道臣奉審時亦考勤慢施以賞罰而別差不能課飭若無實效則狀聞論勘一祭饌熟設之時毋論大小享使別差躬自照管而廳直輩必使沐浴衣以澣衣切勿使飮酒茹葷使役之時必使含枚切勿使外間雜人任意往來於典祀廳之內必致極精極潔毋或一毫猥雜不謹之弊而若或有不謹之弊及聞於營門廉探之時則廳直輩之照律刑配斷不饒貸不飭之別差狀聞嚴飭敎以依此節目爲之而祭監守僕及其餘員役等料亦依節目自今朔磨鍊分給而祭監及守僕新式加給一斗事回諭
정조 16년 · 강
召見下直守令于熙政堂
정조 16년 · 강
命前承旨趙心泰趙衍德申耆分揀
정조 16년 · 목
敎曰雖曰後時亦近推諉所謂院啓之爲之必由右位之提醒則混勘殊欠綜核昨日承宣罷職中右位諸人分揀
정조 16년 · 강
遞承旨李亨元李鼎揆徐有秉以趙心泰李集斗李百亨代之竝前望也
정조 16년 · 목
亨元有病鼎揆有秉在外也
정조 16년 · 강
命武臣講射及儒生殿講抄啓文臣試講竝於明日爲之
정조 16년 · 목
敎曰武臣堂上試射明日爲之其餘講射亦於明日爲之抄啓文臣親試課講亦於明日爲之事分付
정조 16년 · 강
諭右議政朴宗岳明日造朝
정조 16년 · 목
敎曰明日各所命官初次點下於李領府而懸病再次點下於左相而亦然今又點下於右相而亦稱身病政院以此微稟還入望筒國體之外酬應甚繁爲諸大臣慨然領府之老病左相之姑難入來兩大臣則事勢猶似然矣右相之如此豈不尤爲慨然昨日旣造朝今又若此若此則鼎席不得備員命官每令替行乎此意令備郞傳于右相望筒還下該房知悉都相不入來明日殿座時本院問安置之事亦令提擧知悉
정조 16년 · 강
以申禹相爲掌令朴宗來金義淳爲持平李益恢爲正言竝前望也
정조 16년 · 강
承文判校孫碩周上疏賜批
정조 16년 · 강
忠淸監司朴天衡上䟲賜例批
정조 16년 · 목
疏略曰金熙釆之疏聲罪臣罔有紀極苟使臣平日行誼有所交孚於同朝居官處事亦能盡合於規度則人豈以此等無理之說加之哉幸蒙我殿下特降査實之命俾開伸暴之路顧臣無似何以得此第念臣不知自量苟然冒據則畢竟僨誤不待知者而知也伏乞遞改臣職
정조 16년 · 강
可直洪檍疏辭新資賜例批
정조 16년 · 강
申明西北別付料每都目遷轉之規
정조 16년 · 목
兵曹啓言淸南南關別付料新設特出於慰悅武士之盛意而久勤之法亦倣舊節目施行則孰無樂赴之心而第其所以抑鬱者蓋有其故己酉新設後依舊節目中勿論日淺之規其年都政收用淸南別付料一人自其翌年更依各軍門滿四十五朔後始報久勤之法仍不擧論在渠輩欲速之情安得不大失初圖乎大抵未滿四十五朔勿報久勤雖曰各軍門通行之法勿拘日淺旣是元付料節目所載則別付料久勤當以別例論且旣先用淸南一人忽又退定其限終未免失信之歸自今夏都政依例收用而或値窠窄之時則他久勤亦多陳而不遷渠輩亦必無辭依此施行恐合事宜至於南兵營所管三邑歲抄軍所納米太以錢代捧事無論京外營門納米之際豈無濫觴之弊乎臣之待罪本道時適値荐歉三邑民訴紛紜故亦用前人已行之事以錢代捧而若欲永爲定式則該邑所需勢不得不年年貿米而貿米之弊將有祛弊生弊此一款今姑置之若當歉歲依近例代捧之意分付道帥臣雖在常年復踵前習一向濫捧則該帥臣從重論勘不飭道臣亦爲論責之意請分付允之敎曰旣有別付料節目定式則豈可援用不當援用之各營前例乎當該判堂從重推考雖敢政待窠卽爲收用
정조 16년 · 목
以李祖源爲大司憲金翊休爲大司諫柳雲羽爲執義洪彥喆爲司諫鄭景祚任長源爲掌令權中憲成彥檝爲持平尹致性爲獻納鄭魯榮沈奎魯爲正言沈興永爲副校理李洪載爲禮曹參判金致晙爲橫城縣監趙宗鉉爲都總管申應顯洪明浩爲副總管
정조 16년 · 목
狀啓以爲連接各邑鎭所報則飢民形色擧有蘇醒之望云益加殫誠之意連爲嚴飭四月朔初巡分賑口數穀總修成册上送于賑恤廳○尤甚邑鎭鐵山府飢口三千五百二十四折米一百二石六斗四升醬八石十一斗零○粥大米三石一斗六升零醬八斗三升零藿四百六十三立零宣川府飢口一千八百四折米五十三石二斗五升醬四石九斗三升○粥大米二石三斗六升零藿四百五十立龍川府飢口五千四百七十八折米一百六十六石四斗五升鹽十五石○粥小米五石十斗一升零太三石九斗七升零鹽十三斗九升零龜城府飢口四千三百三十六折米一百二十九石十斗一升醬十一石七斗二升零○粥小米七石二斗七升零鹽六斗四升零宣沙浦鎭飢口三百六十七折米十石十二斗八升鹽十四斗二升零○粥大米六斗二升零醬七升零藿五十九立零阿耳鎭飢口二百八十一折米八石八斗二升醬十一斗五升零○粥小米四斗三升零太二斗八升零鹽七升零車嶺鎭飢口二百二十三折米六石十斗一升鹽八斗八升零○粥小米三斗三升零太二斗二升零鹽四升零牛峴鎭飢口三百四折米九石四升醬十一斗八升零○粥小米四斗四升零太三斗零鹽四升零彌串鎭飢口一百五十九折米四石十斗九升醬六斗二升零○粥小米三斗九升零安義鎭飢口一百九十三折米五石十二斗三升醬七斗八升零○粥小米四斗八升零醬五升零藿四十八立零西林鎭飢口一百三十折未三石十一斗四升鹽四斗七升零○粥大米二斗一升零醬六升藿二十一立植松鎭飢口一百三十折米三石十三斗鹽五斗一升○粥小米三斗二升鹽一升零山羊會鎭飢口一百四折米三石三斗九升鹽四斗五升零○粥小米二斗七升零太一斗零鹽三升零之次邑孟山縣飢口五百五十五折米六石十三斗九升醬一石七斗九升零○粥小米十四斗二升零醬五斗五升零藿一百三十九立三月終巡飢口一萬七千五百內一百七十八口付還及傭役拔去二百六十七口追付四月初巡飢口一萬七千五百八十九折米五百二十五石四升鹽十七斗五升零醬二十八石十三斗零粥大米六石八斗六升零小米十五石八斗零太四石三斗九升鹽一石七斗六升零醬一石八升零藿一千一百八十一立零
정조 16년 · 강
召見輪對官于誠正閣
정조 16년 · 목
承旨金孝建啓言吏曹正郞韓永逵進伏之際徑入楹內擧措顚錯所當重勘何以爲之敎以拿處又啓言西永庫別檢宋煥章楹內曲拜已極失措進前奏語又甚駭然所當重勘何以爲之敎以顚錯一也楹有內外之別推考又啓言宋煥章奏對之語韓益狂妄起伏之際尤極顚錯所當重勘何以爲之敎以疏闊則極矣狂妄之目豈可輕加乎勿論
정조 16년 · 강
遞刑曹判書洪檍以金履素代之仍任前參判徐龍輔遞參議徐榮輔以申耆代之竝前望也
정조 16년 · 목
敎曰詞訟劇地不可久曠査事擧行亦不可不備員在外刑曹判書許遞前望單子入之稽忽之罪飭已行矣參判徐龍輔仍任與判堂牌招察任又敎曰御製編摩及寫役今日始役云檢校直閣徐榮輔兼帶詞訟之任許遞刑曹參議前望單子入之判書以履素批下參議以耆批下
정조 16년 · 강
以徐榮輔爲承旨前望也
정조 16년 · 강
副校理李肇源陳疏賜批
정조 16년 · 목
疏略曰近來瀛選異於往昔地閥聞望之略綽彷彿者則看作一第後應踐之梯而君德成就皇猷賁餙無不咸資於是則其爲任之重有如是矣臣是何人視若固有不思古人所以量入之訓而敢於冒據乎他餘難進之由誠不暇猥陳而第聞都堂會圈國之大政也首相主張文衡參決爛熳消詳無所牴牾然後始爲完錄群情允服而中選者亦且與有榮矣今則都堂之座乍會旋撤至於經宿致勤聖責大僚胥命文衡被譴格例謬戾物議嗤點卽此而亦何可晏然而已乎玉暑一步殆同自畵守株之見有不可變百爾思之承膺無路臣罪至此萬殞難贖伏乞亟將臣名永刊瀛錄以爲臣自靖之義批以堂錄雖重科體亦嚴罪在試官罪試官之文昭載續大典科猶然況科後之錄乎古規之破壞文衡不得辭其責已有所勘處於爾未必爲決難冒之情勢且同選者不獨爾一人則爾之如此尤有妨賢路之嫌爾其勿辭察職
정조 16년 · 강
御春塘臺行抄啓文臣親試課講及專經文臣曰次儒生殿講兼行武臣堂上堂下朔試射專經武臣試射武臣堂上別試射親試試官徐浩修朴祐源徐龍輔鄭東浚尹行任徐榮輔課講試官朴祐源徐龍輔專經文臣試官朴宗岳洪檍李祖源徐邁修尹行元安廷玹日次儒生試官朴宗岳鄭昌順朴祐源林濟遠金方行韓興裕武臣試射試官朴宗岳李秉模李漢豊洪仁浩金載翼洪大協李羽晉丹楓亭分所試官金履素金思穆具庠金羲淳不老門分所試官徐浩修趙宗鉉嚴者李晉秀
정조 16년 · 목
具翼善冠袞龍袍乘輿出永淸門由明光門入靑陽門諸試官率講製抄啓文臣專經文臣應射武臣應講儒生分左右柢迎至春塘臺降輿陞座諸試官率文武臣儒生各就位行禮訖以小苑城邊獵騎回爲七言四韻律題試抄啓文臣命抄啓文臣金羲淳臺職許遞使之親試進參仍行專經文臣日次儒生殿講及抄啓文臣課講文臣講奉常主簿李漢喬詩傳粗居首儒生講幼學趙胤鎭書傳純通居首課講庚戌選文臣講孟子壬子選文臣講大學三月朔初次前正言鄭魯榮粗居首再次藝文館檢閱徐有榘略居首四月初再次奎章閣直閣南公轍俱略居首命諸武臣以柳葉箭一巡應射堂上堂下朔試射丹楓亭不老門分所試取而耆老武臣應射人差待晚後善飯來待許令其子侄扶將以入少頃命七十以上人以小布一巡應射出入時禮數亦幷除之射訖命八十以上人以中布一巡應射得中人以次召見各詢姓名年歲履歷仍命諸老人一中以上及諸武臣三中以上人皆令帳殿領賞○堂上武臣朔試射嘉善金昌盛貫二中邊二中加資崇祿李春馨邊四中熟馬帖一隻嘉善姜啓祚邊三中半熟馬帖一隻賜給專經武臣試射及堂下武臣朔試射武兼金德隆守門將文載玄禁衛哨官金潤郁貫一中邊二中幷加資訓鍊主簿金復淵禁衛哨官吉殷春邊三中竝相當職陞敍堂上武臣別試射折衛吳聖麟貫一中邊四中柳景亮貫一中邊三中崔載謙宋希佐金成集貫一中邊二中幷加資嘉義王道平安彰績嘉善任慶麗宋亮臣趙元範李枝英折衝鄭道寬崔碩輝韓大順李廷良金鼎三韓得喆邊三中幷半熟馬帖一隻賜給堂上武臣八十以上人別試射嘉善李斗信兪以輝資憲林茂正嘉善金海潤李厚伯五中知事徐赫修資憲李天民折衝金致泓四中嘉善姜就周前水使嘉善李策前僉使嘉善尹衡資憲金弼碩李厚儉嘉義朴根世李廷高丁南輝嘉善金時華張弼漢金俊明朴世爀鄭致烱尹泰元姜得取曹老味折衝權順慶李時傑廉成郁金尙湫三中幷加資食物七十以上人別試射行副護軍趙圭鎭嘉義張虎翼五中折衝金始泳申楫四中竝加資食物別軍職折衝韓光濟嘉義金兊晃嘉善嚴萬冑李昌根折衝金晟張再河吳景勣安億齡三中竝加資行副護軍李明運前府使折衝李鎭璧京畿中軍所衝許▣正憲李東達嘉義權世隆嘉善李東植折衝金成俊文弘周朴茂盛安時佐李東蕃姜載遇二中竝兒馬帖一隻前兵使嘉善具世勣前中軍折衝具世元嘉義孫大興朱大賢嘉善姜世柱朴泰義金重弼折衝申潚林有發印文訥金漢彬一中各上弦弓一張賜給○敎曰武臣堂上以上之人別試射竝與年限已過人應試者一則爲獎藝一則爲尊年一則爲疏滯年九十歲以上武臣堂上資憲林茂昌嘉善尹泰元中布五中加資單付知事八十歲以上武臣嘉善李斗信兪以輝嘉善金海潤李厚伯中布五中知事徐赫修等中布四中嘉善姜就周等中布三中七十歲以上武臣行副護軍趙圭鎭嘉義張虎翼柳葉箭五中折衝金始泳申楫四中前水使韓光濟等三中自近百歲至七十歲應試者其數爲百數十而人人無非韶容箭箭多中紅心傴僂踉蹌有足可觀雖謂之希世瑞物非過語何靳一資益加資今日政下批武臣堂上折衝吳聖麟五中六分與柳景亮等依例加資一巡較藝未入格至易今日應試中落仕最久者及政注久不入擬者令兵曹取考官案收用事分付又敎曰禁軍別將李明運年近八十射亦多中矢數雖不及捕將趙圭鎭之全布不可無嘉獎之擧知事今日政作窠擬入事分付又敎曰今日別試射時應試武臣堂上中年八十歲人及七十歲以上人中柳葉箭四五中入格人令該曹依歲鐉例題給後草記事分付又敎曰專經文臣居首奉常寺主簿李漢喬依例賞格捧傳旨
정조 16년 · 강
敦勉右議政朴宗岳無復辭巽
정조 16년 · 목
宗岳奏曰藥院提擧職是保護雖有他難安之端不得不入來而他事則以臣處義何敢晏然冒赴乎昨伏承問安置之之敎故今乃冒沒入來大抵本事初致葛藤卽臣也又請改錄亦臣也顧今北八玉堂置之於玉石不分進退未決之中臣是何人致此事端之惹起復敢提提於職事乎惟願亟賜體諒是臣區區之望也又有慨然者謹當仰陳矣今者銓曹諸堂郞是參圈中人也其所處義固當與臣無異而近者每政以新錄中諸人無難檢擬是豈成說乎方欲仰請論罪而臣亦自恤不暇故未果仰奏矣予曰上款辭巽過矣過矣又如銓堂事尤涉太過矣北八玉堂方至盡棄之境是甚悶然況竝與擬望猶且不爲乎宗岳曰物議之喧騰國體之壞損誠極可悶亟令改圈實合事宜矣予曰堂錄改圈卽黨論時事也在先朝痛草黨論之後今豈可議到乎卿所云藥院外不爲行公之說誠甚過矣左相則姑賜曲諒從當勉出卿亦更勿辭巽也
정조 16년 · 강
考下抄啓文臣親試試券及上齋儒生應製試券
정조 16년 · 목
親試奎章閣直閣南公轍三下居首○以擬唐群臣賀萬國衣冠拜冕旒爲表題遣史官詣泮官使上齋生應製收券以來親考訖敎曰日次儒生殿講居首幼學趙胤鎭純通依例直赴會試幼學金孝秀通給一分其餘粗略別無優劣今番勿論上齋生製述居首進士金厚淵紙三卷筆三枝墨二笏賜給之次各紙一卷賜給
정조 16년 · 강
以南公轍爲校理尹悌東爲修撰竝前望也
정조 16년 · 강
掌令申禹相以情勢引避批以依啓
정조 16년 · 강
吏曹判書金思穆參判朴祐源聯疏賜批
정조 16년 · 목
疏略曰俄於帳殿伏聞大僚以新錄人館職擬望至有慨然之斥臣等滿心慚悚無地自容夫堂錄有國重事首相文衡雖曰主之銓堂與聞法意有在茍使臣等風裁言論爲人所憚則堂堂瀛選初豈議到於不可堪之人而令番圈事之猥雜自有都堂會圈以來所未有者名器之虧壞無餘物情之拂鬱轉深此臣等之罪也臣等參坐加圈默無一言及遭堂疏之論斥自引之辭又失巽軟反被甲乙之移怒至謂手目之異用受侮不少貽羞益甚此臣等之罪也堂疏旣盛論之矣臣等亦言之矣況大僚改錄之請尤何等嚴峻則所謂新錄便是未完之圈而近日政注混同檢擬有若循例照望者然節節顚錯無往而非臣等之罪也今此大僚筵斥無辭自解目下情踪之難安猶屬一已之私事惟有先治臣等前後之罪然後國體可尊公議可伸伏乞亟削臣等之職批以右相今日筵斥大是慨然處才示不槪之意而卿等旣聞相奏則聯章自引不是異事但當平說道理而已反被甲乙移怒云云此非混說凌藉左右相乎手目異用受侮貽笑等語又非專意侮蔑左相乎朝廷莫嚴者體統此而歇看今日朝廷爲大臣者不亦難乎況不可堪之人五字勒加於堂錄鶻突說去惟事疑眩卿等爲先罷其職以爲叨銓地執衡柄而不能對揚陶甄者之戒
정조 16년 · 강
吏曹參議徐邁修陳疏賜批仍飭牌招
정조 16년 · 목
疏略曰長亞堂以大僚筵斥陳疏引義臣雖未嘗參圈至於政注之檢擬則一也新錄之猥雜旣有人言則在銓法固宜審愼而一再獨政循例排擬追思愧悔無面可顯右僚自引義無異同伏乞亟令鐫改批以注擬之段落各異右相筵斥何關於爾況爾之獨政初擬因下敎非爾意由前由後義無必辭勿辭察職○邁修違牌政院例捧罷職傳旨敎曰只推更爲牌招俄於疏批何等開釋則揆以分義焉敢若此違牌勿捧傳旨各別嚴飭
정조 16년 · 강
命童蒙敎官權思潤改差
정조 16년 · 목
慶尙監司鄭大容以思潤病勢難强不得登途馳啓敎曰實病旣如此則勢難强令上來改差今日政差代事分付
정조 16년 · 강
有政吏曹參議徐邁修兵曹判書李秉模進
정조 16년 · 목
以申耆爲大司諫韓興裕爲掌令鄭▣爲持平柳匡天爲獻納尹九宗朴載淳爲正言李羽晉爲副校理申馥爲副修撰鄭東浚爲刑曹參判宋益鼎爲童蒙敎官益鼎初仕也李明運爲知事元啓和洪載權爲武兼洪相五爲守門將啓和落仕最久載權相五初仕也
정조 16년 · 강
罷校理崔顯重南公轍修撰尹悌東
정조 16년 · 강
以尹序東金義淳爲校理張至顯爲副校理李之耼韓致應爲修撰洪大協爲副修撰竝前望也
정조 16년 · 목
敎曰在外及未肅拜玉堂許遞前望浩汗新舊錄中除在外罷削人員書入待下批牌招推移入直以序東等批下
정조 16년 · 강
飭麟蹄縣失火民戶拔例顧助
정조 16년 · 목
江原監司尹師國以該縣民家十戶燒燼馳啓敎曰十室殘邑方農失所可矜拔例顧助斯速奠接事回諭
정조 16년 · 강
秋曹以擊錚人金東漢等査事回啓
정조 16년 · 목
該曹啓言豊基郡金東漢以遐鄕奸細之類敢以封山童濯軍額充定田結給復事肆然呼籲至有行査之命而今觀道啓東漢之誣罔箇箇自服土主之構捏節節綻露究厥所爲萬萬巧惡曹尙萬僧渭覺秋遠等與東漢知應之狀亦極痛駭請依道臣狀請金東漢照律遠配曹尙萬僧渭覺秋遠分輕重科治允之又啓言觀此慶尙監司鄭大容査啓則三嘉李得儀之呼訴藉曰璿沠而代口之限旣過法文且其外叔李釆永之名懸錄於辛未賤籍則得儀之爲公賤明白無疑行査之下眞贓綻露請依道臣狀請嚴刑照律允之
정조 16년 · 강
右議政朴宗岳因政院啓辭批旨胥命命勿待命
정조 16년 · 목
政院啓言備邊司郞廳來言次對來會事命下而左議政蔡濟恭右議政朴宗岳以身病不得來會云矣敎曰整衣臨殿已久則左相姑難造朝竝與昨日入來之右相亦不入來使旣會之諸宰公然退歸乎招致備郞傳于右相次對爲先詣閤政院又以右議政朴宗岳病不入來啓敎曰大臣久不爲次對亦不赴本司今日欲行次對而又不來以躬先勤勵之意欲爲酬應於諸承旨持公事入侍而六房無公事又若令諸宰無端退歸則是豈早朝求衣臨殿之意乎右相昨筵所奏不但慨然近日處義尤所莫曉以揆地雖自引藥院則行公爲言者此則極不當意謂昨於敦勉之後有所回聽今又若此若此而廟堂事豈成說乎右相雖日事征邁予於國事豈可效右相任其委積備堂次對自有其例當召見而右相事則慨然之外尤萬萬慨然矣政院又啓言議政府錄事來言右議政朴宗岳嚴敎之下不勝惶懍走伏金吾門外恭俟鈇鉞之誅云仍納命召何以爲之敎以勿待命事遣史官傳諭仍傳命召
정조 16년 · 강
召見備堂及輪對官于熙政堂
정조 16년 · 목
予曰雖無大臣設行次對自有已例如有奏事之人以次陳達刑曹判書李敏輔曰鐵山前府使洪百游處賣鄕錢推給事尙未擧行不勝惶悚而百游係是朝官自臣曺旣無推問之路百游之子已爲逃躱亦無捉得之望甚可悶矣予曰朝令之下渠焉敢拒逆乎今日內準數捧給如復違逆則當移送王府嚴刑得情以此知悉又曰左相則右相出仕後自可出仕姑不敦勉者意有在也限今月欲賜曲諒其間安心善攝事遣備郞傳諭至於右相事尤萬萬慨然昨出今引是豈成說乎今日國體自右相壞了以此意遣備郞亦爲傳諭予謂兵判李秉模曰向聞禁將之言則西北別付料多有厭避之人云此必由於銓曹之不爲收用而然在昔先朝至有擢拜閫任之擧而今也則不然不過部將守門將而止渠輩之稱冤固其宜也兵判有何意見耶秉模曰西北之人防禦營將等職視其人器而收擬恐無不可矣予曰在慰悅遠人之道雖過於防禦營將何必靳持乎兵判旣承下敎擇其可合者先以營將後日政擬入
정조 16년 · 강
命牙山等邑泥生陳棄處往復大臣屬之宣禧宮
정조 16년 · 목
左參贊金華鎭啓言頃因內需司所報牙山等三邑接界泥生作畓處折受宮房之有弊與否詳査狀聞之意分付該道矣卽見忠淸監司朴天衡狀本則以爲今此浦落泥生之地只是沔川牙山兩邑而幅圓廣闊見今民人輩築堰作畓處僅爲十餘石落此外則皆是陳棄之地折受便否博詢廣採別無爲弊之端云矣道臣旣以民邑之無弊有所論啓則不必靳持請往復大臣依此許施從之
정조 16년 · 강
命刑曹郞廳李英敎鄭昌耆他司相換
정조 16년 · 목
刑曹判書李敏輔啓言臣曹劇務不容一日癏曠而參判新除參議在外俱未肅拜郞官之分掌曺務爲任尤緊而正郞李英敎佐郞鄭昌耆皆有實故呈旬不仕訟牒多滯合有變通請兩郞竝姑改差敎以未肅拜堂上令政院牌招察任未及上來者申飭上來諸卽何必政差令該曹口傳相換
정조 16년 · 강
飭洪州高北面劃屬海美便否令道伯陳聞
정조 16년 · 목
兵曹判書李秉模啓言洪州民人等以高北面劃屬海美事爲呈備局多數上來本事便否已悉於大臣所奏設或有些少難便之端自有營邑則民人之如是紛聒有關紀綱方自備局嚴飭下送而旣日民情不敢不達矣敎以自聞右相筵奏已有持難之意初欲以鳧鶴續斷不若仍舊之爲可欲爲措辭下批未果況前此劃屬旣無其效則今於全一面過千戶之移屬決知其難便苟以船艙浦口爲念則但當還屬前劃之地只劃繫船之所而已豈可遽議於更付一面乎然民情如此則邑弊亦可知而本道有道伯尙無一張報備局又未見一言之條列登聞者湖西一道雖謂之無道伯可也日前以寺奴事亦有飭敎而浦民事又乃爾自此南顧之念食息豈少弛本事則大臣筵奏體重不可徑決卿退以此意傳于左右相爲先關飭道伯使卽首實狀聞仍陳割屬便否民人等之方農留京爲弊必不些卿其嚴飭當刻內逢授邸吏越送江外
정조 16년 · 강
命梨洞萬戶都啓衫仍置
정조 16년 · 목
兵曹判書李秉模啓言梨洞萬戶都啓衫因南兵使狀啓纔蒙陞資之典萬戶係是堂下窠所當改差而當初差遣旣出特敎有難自下擅使故敢達矣敎以仍置
정조 16년 · 강
重推試射試官李漢豊等推兵判李秉模
정조 16년 · 목
兵曹判書李秉模啓言親臨試射事體至重而昨日試記中多有違式處臣則惶恐待罪當該他試官請重推從之敎以卿亦推考
정조 16년 · 강
飭西北武士擇其可合人隨窠收用
정조 16년 · 목
禁衛大將李漢豊啓言關西淸南別付料之加設寔出朝家激觀之盛意而第臣待罪兵使時詳探物情則近來業武者全無興起且其久勤當以十五六年計之故人皆不願每當抄上之時百計謀避及其上來一番受由輒以過限見汰爲期不可無變通之道就其中減其額數一以速久勤之限一以除勒送之弊恐合事宜矣敎以兵判亦陳意見李秉模曰別付料目下稱冤在於日前孫碩周疏中久勤一事而究其本則似未必專由於此未創設時願其創設旣創設後更有希望自是理勢之必然則安知不減額之後反以減額爲抑菀之端乎姑觀來頭處之恐未晚矣敎以北道之龍興江以北以付料事大致鬧端先朝處分至嚴其後渠輩皆有抱才積薪之歎云故年前別創南關付料之式西之淸南一體定額意謂渠輩滿望欣心爭先來赴日前聞禁將之言甚以爲訝使之査奏更聞之疑晦轉甚若此則初何以必欲得之至有曾經道伯之筵奏乎旣定之式令不可續續更張大抵久勤一事姑無論銓曹之收用每後於京人及近地渠輩齎糧覉接動費屢數十歲貧者不能自存富實亦不堪其若此皆由於收用不得其方而然其所興觀亦獨不在於初仕兵判旣承筵敎自今別加留意苟有可合之人何官不做拔例卽擬俾有慰悅遠人之實效若無節拍又當依舊兵判先以愜於物情之類待後日政隨窠收用南關淸南如此則北關淸北尤宜一視此意一體知悉
정조 16년 · 강
飭違牌玉堂更爲牌招
정조 16년 · 목
政院啓言校理尹序東金義淳副校理李羽晉張至顯修撰韓致應副修撰洪大協牌不進罷職傳旨捧八修撰李之耼副修撰申馥在外玉堂上下番俱空未差之代請政官牌招開政差出敎曰若此則玉堂差出開政日課之不足當時課刻課而政官留宿政廳命牌長在街上乎國體事面決不當乃爾待諸大臣出仕行且博詢處之而違牌諸玉堂只推更爲牌招入直
정조 16년 · 강
遞大司憲李祖源禮曹參判李洪載修撰李之耼副修撰申馥
정조 16년 · 목
祖源違牌敎曰聞以嶺伯現告事如是違牌云事勢似然許遞○洪載有實病之耼馥在外也
정조 16년 · 강
敍前承旨申獻朝等
정조 16년 · 목
敎曰雖以重事體之意有所處分不但生疏罪在於前諫長前承旨申獻朝等給牒敍用
정조 16년 · 강
以李天晟爲長鬐縣監口傳也
정조 16년 · 강
罷大司諫申耆掌令韓興裕職重推承旨李晩秀
정조 16년 · 목
耆等再違召政院例捧罷職傳旨敎曰堂上堂下三品之三牌不進自有法禁豈可捧入乎情勢非可論當該承旨爲先從重推考兩臺臣罷職此後申明舊典莫敢違越
정조 16년 · 목
敎曰吏曹判書薦望待大臣出仕受薦以來其餘望筒先爲書入○以鄭存中爲大司憲李泰賢爲掌令閔師宣爲持平李殷模爲修撰權坪爲副修撰李祖源爲禮曹參判
정조 16년 · 강
命開西各邑武士試取技藝抄出狀聞
정조 16년 · 목
該監司洪良浩以道內應製儒生頒賞馳啓敎曰特因諸道儒生之上來試取功令之文有此施賞之事而本道以尙武之地文勝日甚之時爲此不急務之擧者是豈近來觀武技求射藝之意哉卿其知悉此意道內武士令各該地方官各試鐵箭柳葉箭騎蒭鐵之過百四五十步者柳葉箭三中四分以上騎蒭四五中以上武經七書三四册俱通者抄出頒賞次修修單狀啓監兵營附近處不必委之地方官卿與兵使試取狀聞而各其名下身手地處膂力技藝凡百懸註以啓守令等監試處則或竝二三邑或竝三四邑卿其量宜分排必皆備試官二員設行若有一毫不謹之弊卿難免其責一體知悉申飭事回諭
정조 16년 · 목
禁府啓言星州前牧使洪守榮原情以爲待罪星州時本州結錢出給該色吏使之上納矣色吏與該廳下隸中間偸食尙今不納者爲四百五十兩此莫非渠之不能察飭之罪云敎日勿論見欺與否出給與否其爲不察吏奸一也減一等之律烏可免乎依前處分勘放監司李祖源亦難免不飭之責而邑守減等則道伯無異施以從重推考之典又啓言興德前縣監張集紹原情以爲丙午正月赴任之後及閱各倉還案則米太租都數爲三萬八千石內七千九百六十二石零乃是吏奴民流來舊逋故面議道臣卽爲督捧所捧米不過四百四十四石零而及至秋糴之時適値大無之年朝家有停捧之令擬待翌秋欲爲收殺矣丁未六月移拜咸陽府使故莫重國穀不能釐正云長連前縣監沈銖原情以爲充軍罪人申達夏去三月二十八日到配本縣故到配形止修報狀出付持者使之呈于巡營矣巡營回題過限不來故搜捉持者査問委折則招內到信川猝逢盜賊多被敺打昏仆路邊所帶公文浸溺於泥水文字刓缺故仍卽逃躱云持者嚴杖枷囚原關文據實馳報營門如是之際自爾遲滯云益敎以考律以草記勘放又啓言唐津前縣監具允德原情以爲罪人具修耼卽故校理人文奉祀孫而擊錚人林聖澤卽修耼贖奴無應致之子也昨年修耼家特蒙贈貤之典將行焚黃故渠欲參祀往其山下忽見對案至近之地有常漢六七人相顧指點故怪而問之則左右人以爲無應致來祭於渠之父墳云因此而聞無應致本以修耼之墓奴乘宗孫之孤幼養於他所敢葬其父於局內案山所盡丘本以此資生渠是修耼家贖奴則其舊上典將行焚黃於咫尺之地而初不來見極爲痛駭故還官後捉致數其罪狀施刑五度仍爲放釋事實不過如是而已但報使刑推卽是法例而只緣意在懲戢未及審量自速犯科罪無所逃云矣敎以該曹跋辭論理備盡以此議處又啓言承文院副正字李安默洪時濟李雨明等原情俱以爲才識魯莾素蔑專經之工莫重殿講誤讀字句不能審愼之罪實所甘心云依定式推考李安默洪時濟李雨明各笞五十收贖解見任別敍私罪允之敎以李安默功議各減一等李兩明功減一等又啓言禁府都事朴宗明原情以爲臺啓未停啓之前罪人之不得放送自是格例而日前草記擧行之時渠爲當直都事不能據例徑先受呈溺職之罪萬殞猶輕云敎以今番則以公罪勘放後勿如是之意嚴飭又啓言時囚洪守榮奪告身盡行追奪放送朴宗明杖八十收贖放送沈銖笞五十收贖解見任別敍放送張集紹告身盡行追奪又五年禁錮牙山縣徒三年定配允之敎以如有功議各減一等又啓言洪守榮張集紹朴宗明幷功減一等洪守營奪告身四等張集紹告身盡行追奪又五年禁錮徒二年半定配朴宗明杖七十收贖沈銖議減一等笞三十收贖付過還職
정조 16년 · 강
飭前府使洪百游賣鄕錢明日內推給于鄭機處
정조 16년 · 목
秋曹啓言發遣刑吏於洪百游家所在畓券與家券搜取以來則家舍文記價不過三百餘兩畓券八張乃是給債二百兩於魚進士家執典當之券也其餘金浦田畓稱以給債三百兩於坡州金哥處捧食禾利云而文券終不出給成命之下若是頑拒萬萬痛駭而係是朝官臣曺不得推治其家舍今方折價斥賣而元數不足故典當畓券及金浦禾利畓本錢亦將推出於魚金兩家計數出給於鄭機處而今日內不得擧行不勝惶恐敎曰名以法曹不能限內擧行揆以國綱萬萬寒心明日內如不以本色一一推給則卿等難免重勘洪百游亦當移送王府嚴刑繩以當律斷不可已以此知悉
정조 16년 · 강
命海西加分依道啓施行
정조 16년 · 목
該監司李敬一以道內各邑之還穀未敷狀請留庫中四萬石特許加分敎以依狀請施行事回諭
정조 16년 · 강
行壯勇營試射於春墉臺仍御射柳葉箭十五巡得三十四矢又一巡得三矢
정조 16년 · 목
第一巡邊二中二分第二巡邊一中一分第三巡貫二中四分第四巡邊三中三分第五巡邊三中三分第六巡貫一中邊一中三分第七巡邊二中二分第八巡貫一中邊一中三分第九巡邊二中二分第十巡邊四中四分第十一巡邊二中二分第十二巡邊二中二分第十三巡貫一中邊一中三分第十四巡貫一中邊一中三分第十五巡貫一中邊二中四分合四十一分少選又一巡貫一中邊二中四分
정조 16년 · 강
諭左議政蔡濟恭議薦吏判望
정조 16년 · 목
敎曰昨日則右相未及還第故使之後日政受薦矣吏曹判書有闕政事當日爲之左相之如是固執誠萬萬過矣左相引義不薦則下位僚相豈可獨爲乎如是而何時出場須勿如前安心薦擧事令進去政官傳諭于在相仍令政官待左相議薦然後轉進右相家事分付
정조 16년 · 강
飭守令署經卽爲擧行
정조 16년 · 목
政院以守令署經事命下而大司憲鄭存中掌令李泰賢持平鄭▣獻納柳匡天正言朴載淳在外無以備員擧行啓敎曰已過多日尙未擧行此亦有關國體在外兩司許遞今日政差出待下批與在京人員牌招擧行
정조 16년 · 목
以金履素爲吏曹判書洪檢爲大司諫李周顯爲執義權恢爲司諫沈鏗張錫胤爲掌令洪克浩爲持平金孝眞爲獻納李運行爲正言李魯述爲校理申馥爲修撰
정조 16년 · 강
考下抄啓文臣去二月朔親試試券及當朔諫試試券
정조 16년 · 목
親試以擬唐群臣賀太平天子朝元日五色雲中駕六龍爲表題副司果嚴耆三中居首課試以老人星爲五言四韻律題前修撰李明淵三下居首
정조 16년 · 강
命禁直諸臣及檢書官外閣官應製
정조 16년 · 목
內閣以抄啓文臣去二月朔課試箋題三望啓首望則本朝館學應製儒生等謝賜饌殿庭以春雨瓊林讌綠袍爲題命聯賡御製副望則本朝武臣七八十歲人等謝別試射於春塘臺一以尊年一以獎藝一以疏滯末望則本朝嶺南儒生等謝於陶山書院遣閣臣致祭之日下御題試取御考賜第命以優等諸作刊印以進敎曰三題俱好第三題明日禁直承史翰注兵曹堂郞應製無論出直入直竝爲製進而限則再明日午時第二題抄啓文臣課試明日出題限再明日午時第一題時任前任檢書官外閣官應製而限再明日午時
정조 16년 · 강
遞在外及違牌諸臺仍飭銓曹無敢以在外人擬入
정조 16년 · 목
政院啓言連山縣監申在維憲府則才已署經諫院則大司諫洪檢司諫權恢獻納金孝眞牌不進正言李運行在外不得備員署經云請大司諫洪檢更卽牌招備員擧行敎曰一守令署經如是曠日此亦事體所關在外及違牌諸臺許遞政官待明朝牌招以在京無故人差出待下批牌招又以在外人擬入致有更煩酬應則銓官難免其責各別嚴飭銓曹
정조 16년 · 강
命永興本宮後麓防築時差使員鄭麟釆加資赴役民人結錢還耗船稅蠲減有差
정조 16년 · 목
咸鏡監司李文源狀啓以爲永興府使朴基豊監董官定平府使鄭麟釆牒呈內本宮後麓防築處及靑龍下邊合爲三百六十六把內石築爲七十一把木栅爲二百九十五把而栅木一千五百七十株木石載運般隻十三隻役夫則本府民戶一日赴役而自昨冬聚石運木者九千二百五十名令春始役後給價雇軍一萬一千九百十三名雇價錢三千五百七十三兩笆子細柳價竝馱價錢一百七十五兩石子買取價錢五百七十八兩營禆營校及本府校吏等供饋料造米二石六斗零田米二十三石零斧鍤等所入正鐵四百十二斤而自三月初八日始役四月十六日完築畢役云故臣躬審其防築處則水勢衝激處以雜石塡充平緩處以土木交築自前水囓處皆得完築實爲萬幸所入穀物則端川以南各邑所在元會付▣折米一千二百七十石劃出作錢則合爲四千▣▣五十兩內今番物力爲四千三百二十七兩▣餘數爲四百二十四兩零此則以時價作用故比之詳定價不無剩餘以此作爲役所留在物力屬之本府俾從便區處以爲每年植木所費之資未知何如敎曰工役順成差使員鄭麟釆加資道臣及地方官卽職分內事勿論董役校吏分等狀聞則當論賞本府民人之無價赴役效勞不些況豐沛舊里乎有土者結錢一年條蕩減無土者新還除耗使役般隻特蠲兩等稅事令廟堂行會
정조 16년 · 강
命各部官拿處更觀勤慢捧傳旨
정조 16년 · 목
漢城府啓言過㛰過葬草記批旨各部官員爲先拿處更令誠心搜訪限以三十日過限後捧傳旨事命下矣依下敎招致各部官員另加嚴飭而各部成册今纔齊到竝與夏等擧行者報來故別單書入五部未婚二十八人內男二十人女八人勸婚六十四人內男六十三入女一人未葬三百六十三處內男一百七十三人女一百九十人敎曰拿處事更觀前頭勤慢捧傳旨
정조 16년 · 강
召見司譯提調李祖源于熙政堂
정조 16년 · 목
因雜科出身唱榜後肅拜敎曰承旨率領來待譯科之親試功令卽古例也近於式年每欲遵行者出於述古之意該院提調使之同爲來待○予謂承旨徐榮輔曰雜科入格人使之以次列立於庭先自譯科次次進前奏姓名仍以渠之入格講章誦奏又以漢語淸語蒙語倭語互相答問後旋用東音解奏可也譯科李永運等二十五人以次進奏訖予謂祖源曰蒙語尤不成樣卿須另飭俾有實效祖源曰謹當依下敎申飭而曾聞渠輩之言則近來譯科皆無願爲者今番考試亦且艱辛充額其平日之不勤肄業可以推知是甚可悶矣予謂承旨李百亨曰醫科律科陰陽科入格人使各以次進奏姓名誦講章後醫科則問藥方律科則問律名陰陽科則問擇日法可也醫科趙星洵等九人律科孔熙門等七人陰陽科金振禹等八人以次進奏姓名誦講章訖命譯科中如有自願應製者給筆紙使之應製自願者爲十二人以洌泉樓爲銘題使榮輔祖源試取李永運三下居首朴寬成爲之次以紙筆墨施賞有差
정조 16년 · 강
賜前大司憲鄭存中疏批
정조 16년 · 목
疏略曰噫昨日次對之命下也丹扆整待赤舃逡巡廟謨之講未聞卿宰之會且歸伏想乙丙之枕益復靡安於今宵矣臣之所以起而繞壁坐而達曙者豈直爲紀綱之虧損也哉今日朝象之泮渙實緣堂錄猥雜物情未叶一番改圈瞭若參衡且圈中諸人旣多一時之選無容更借於異代則豈可任其引義却步從曠啓沃之重任耶伏願亟下成命如例改圈嚴其存拔使處分毋或涉於小不忍紀綱仍而至於大振刷朝著之紛鬧獲靖宸扆之酬應少紓則國家幸甚批以本館改圈無近例況都堂改錄乎大臣之箚猶不許況卿疏乎
정조 16년 · 강
吏曹判書金履素陳疏辭職賜例批
정조 16년 · 목
疏略曰臣曾於是職屢荷體諒之洪私乍授旋遞俾全株守今兹誤恩之復加寔出料外益自悼平日忱誠猶未仰格於日月之明也況令俗習之日下物情之難平比諸年前又不啻倍簁則以臣綿弱之力崎嶇之跡其何以調劑酸醎之味對揚德意恢拓鈍滯之見全保微軀哉且臣賦性儱侗慮事昏憒至於年前西藩時事而尤無以自解矣蓋於伊時臣若彈壓於未然之前懲勵於方始之際則定民之罹若豈如彼哉罪合重律恩止薄竄顧瞻周行不禁面騂天官長席尤豈可抗顏冒據權衡人物也哉伏乞遞改
정조 16년 · 목
以申應顯爲大司憲尹行元爲大司諫崔垣爲執義尹行履爲司諫柳▣爲掌令李東埴爲持平朴瑞源爲獻納朴孝成爲正言洪明浩爲同義禁
정조 16년 · 강
命前府使洪百游令該府嚴杖
정조 16년 · 목
刑曹啓言臣與漢城判尹金尙集會同開坐督徵洪百游略先捧錢又使舍儈斥賣百游所居家舍而零數則以田畓文券亦爲區處充備五百五十兩後鐵山人鄭機招致曺庭照數出給敎以名以徵給若或虛實相蒙卿等難免其責以此知悉意或渠果無麪不托不能嚴飭矣渠旣足有辦備之勢云而今始備給萬萬可駭洪百游事當令該道拿致營門決杖定配而前已勘罪亦云備給以近日不卽擧行罪移送王府嚴杖以懲虐民之習
정조 16년 · 강
召見兵曹正郞洪大協于誠正閣仍差杆城襄陽高城等邑慰諭御史以遣
정조 16년 · 목
江原監司尹師國以杆城郡民家一百六十一戶襄陽府民家五十四戶高城郡民家二十八戶失火被燒馳啓敎曰杆城之民年前被歉之餘尙未蘇起心常矜悶見邑倅輒勉懷撫之政今聞該郡被燒民戶至過百餘人命之皆得生存殊甚萬幸方農失所顑頷顚連之狀如在目中大抵該郡之戶日益縮民日益困者專由於安集不得其方去者不來留者隨去而然若無大加顧恤邑何以爲而民何以生乎被燒民戶應式外依西北別給米包已例新舊還上及雜役京外納身布稅大同米木錢結錢山稅海稅之諸凡出於民者限一年持竝蕩減兩驛民戶亦依此例而仍令廟堂給代公用之需外此蘇殘救瘼之方御史詳探馳啓以爲隨卽措處之地不得不登時擧行之事仍令御史便宜救活以其緣由追後狀聞隣族救助無辜者俱被其害尤豈不切矜乎合施之實惠有非遙度可決至於年來逃戶之招來須有激勸之擧可責食效此則稍待御史之條列陳聞後決處者且聞襄陽之被燒亦過五十戶其在一視之政不可一爲一否高城廿餘戶雖曰數少不但壤接隣近方農失所一也應式外亦爲別給米包大中戶還上停退身布雜役勿論小殘獨戶一竝勿論其餘蘇救之政一皆付之御史江原道杆城襄陽高城等邑慰諭御史以兵曹正郞洪大協差下當日辭朝待城門開星火馳至三邑慰諭安接見結構就緖還朝俾東邑之民無或有一夫一婦不獲之嘆事令御史知悉○予謂大協曰卽見東伯狀本則杆城郡失火如是夥然言念民事誠極矜悶方以爾差下御史以送被燒民人等招集慰諭其所措處之道安接之方必須悉心擧行東伯狀本先爲詳見而所下傳敎依諭書例正書安實立於前路御史後陪而去可也大協曰錢穀間如有不得不先爲劃給者則當何以爲之乎予曰古人有矯制發倉之擧此則量其事勢先擧行後狀聞未爲不可御史有軍官啓請之例仍爲啓請可也大協曰前中軍洪龍健方欲帶去矣予曰杆城之邑不可不大加變通使前此流民及隣民聞風而還歸顯有蘇完之擧其所擧行凡事須皆自斷處之